Karina Lorentzen Dehnhardt (SF), 2023-05-12:
Jamen så vil jeg spørge til, om det ikke kunne være en god idé at give det sin egen paragraf, så vi endelig kan følge, hvor mange sager der er om drugging.
Der er 595 henvendelser til Giftlinjen, og jeg gætter på, at der er et kæmpe mørketal derude.
Hvor mange af de sager bliver egentlig anmeldt?
Hvordan bliver de efterforsket?
Hvordan går vi til det?
Så kunne det give mening med en selvstændig paragraf, så vi rent faktisk også får mulighed for at følge udviklingen på det område,
eller vil ministeren på en eller anden måde sige konkret her i dag, at han vil sørge for, at vi fremover kan få tal for drugging?
Tak for en god debat, for med- og modspil, for opbakning og måske også for ikkeopbakning.
Vi har i hvert fald fået en debat om noget, som jeg synes er virkelig væsentligt.
Når jeg synes, det er så vigtigt med sådan en partnerdrabskommission, er det, fordi jeg synes, at tal er så utaknemlige.
De fortæller kun en lille del af historien.
Vi har gennemsnitligt de her 12 partnerdrab om året, men der ligger jo rigtige menneskeskæbner bag de tal.
Derfor har jeg bare taget et udpluk af sager med til jer her i dag, som fortæller lidt om, hvad det handler om.
Faktisk er der lige netop i dag en mand, der er blevet dømt ved retten i Viborg for at have forsøgt at skyde sin kone.
Det lykkedes ikke, men det kunne være endt i et partnerdrab.
Der er f.eks. også sagen, hvor en 31-årig kvinde i Aalborg bliver skudt og dræbt for øjne at sine to børn.
Det er to børn, der mister deres mor, men de mister så faktisk også en far, som gør sig til drabsmand.
Andre har mistet en datter, en veninde, en arbejdskollega, og en mand, en far, måske en søn, en ven, en arbejdskollega gør sig skyldig i den værste forbrydelse, nemlig at tage en anden persons liv.
Der var også sagen, som startede hele debatten om partnerdrab – næsten.
Det var sagen, hvor en 24-årig kvinde blev fundet kvalt i en bil, der var kørt i vandet.
Det var hendes kæreste, der blev anholdt for drabet.
Vi ved faktisk, at hun en gang tidligere har været behandlingskrævende på grund af et forsøg på kvælning.
Der var også en sag i Svendborg, hvor en kvinde gik rundt og var bange for sin 73-årige mand.
Han var meget dominerende i forholdet, og han forsøgte at kontrollere hende.
Det ved vi fra retten.
Hun havde nemlig fået sin egen lille ældrebolig og var klar til at starte et nyt liv, men manden kvalte hende samme dag.
Det er tre forfærdelige sager tre steder i landet; det er tre kvinder i forskellige aldre.
Nu spørger I måske nok: Partnerdrab rammer vel også mænd?
Ja, det gør det, og det her forslag skal sådan set også undersøge partnerdrab på mænd.
Partnerdrab rammer nemlig overalt, og det er den største enkeltstående kategori af drab herhjemme – den største enkeltstående kategori af drab.
Vi har i SF tidligere foreslået massevis af ting, der bekæmper partnerdrab, partnervold og stalking.
Vi lagde det her forslag om en handlingsplan til bekæmpelse af partnerdrab frem; vi har stået bag stalkingparagraffen; vi har stået bag at få særlige teams hos politiet til bekæmpelse af forbrydelser i nære relationer; vi har fremsat et forslag, der er blevet behandlet i dag, om fodlænker, som kan beskytte folk, som er truet f.eks. i sager om partnervold og stalking.
Sammen har vi fundet et flertal om rigtig mange gode ting, men vi har også brug for mere viden om, hvordan vi kan forebygge partnerdrab.
De her tre frygtelige sager er ikke ens; de er unikke.
Baggrunden for forslaget her i dag er, at vi har brug for mere viden.
Jeg kan huske, at da jeg var ung retsordfører, lagde jeg selvfølgelig også mærke til den her type sager, og da jeg dengang spurgte ind til, hvad søren vi kunne gøre for at forebygge, at der skete partnerdrab, var svaret, at det kunne man stort set ikke forebygge, fordi det her opstod som lyn fra en klar himmel.
Der var ingen tegn i sol og måne på, at det her var under opsejling.
I dag er vi jo heldigvis blevet klogere.
Vi ved, at det ikke er rigtigt.
Der findes f.eks. i dag engelsk forskning, som har kortlagt, at der er otte trin hen imod et partnerdrab.
Det er trin, som alle sammen rummer en eller anden mulighed for forebyggelse.
Vi har faktisk også dansk forskning, som omfatter partnerdrab på både mænd og kvinder, og som viser, at i 75 pct. af tilfældene går der psykisk vold forud for et partnerdrab, og det var bl.a. den viden, der fik os til at skubbe på, så vi har kriminaliseret psykisk vold.
Så viden flytter jo noget.
De gennemgår hvert enkelt partnerdrab, og det gav faktisk 33 anbefalinger til myndighederne, sidst de lavede sådan en udredning.
Bl.a. fandt man ud af, at der var nogle problemer i forhold til f.eks. jobcenteret, som nogle gange så de her mennesker, mens andre ikke så dem, og derfor kom der nogle konkrete anbefalinger der.
Vil ordføreren så ikke anerkende, at en partnerdrabskommission rent faktisk kan noget, når den kommer med 33 anbefalinger?
Det er, fordi den får kigget på hvert specifikke drab og finder ud af, hvor der var nogle kontakter, hvor der var nogle steder, hvor man kunne have været opmærksom eller skulle have været opmærksom.
33 anbefalinger er alligevel en hel del, synes jeg, når man kigger ind i, hvor myndighederne har svigtet.